PMIndiaData/PMIndiaSum huggingface dataset:
जी- 20 शिखर परिषदेच्या अनुषंगाने रशिया –भारत-चीन अनौपचारिक परिषदेतले पंतप्रधानांचे वक्तव्य

अर्जेन्टिना मधे गेल्या वर्षी आपल्या तीन देशांची शिखर परिषद स्तरावरची बैठक झाली.जगातल्या महत्वाच्या मुद्यांवर विचारांची देवाण-घेवाण केल्यानंतर भविष्यात पुन्हा भेटण्यावर आपले एकमत झाले. अनौपचारिक आरआयसी परिषदेत आज मी आपले स्वागत करतो.जगातल्या आघाडीच्या अर्थव्यवस्था म्हणून, जगातल्या आर्थिक, राजकीय आणि सुरक्षा विषयक परिस्थितीवर आपल्या मतांची देवाण-घेवाण महत्वाची आहे. महत्वाच्या जागतिक मुद्यांवर चर्चा करण्यासाठी आणि सहयोगासाठी आजची त्रिपक्षीय बैठक हे महत्वाचे माध्यम आहे. या वर्षीच्या फेब्रुवारीमध्ये चीनमधे, आपल्या परराष्ट्र व्यवहार मंत्र्यांच्या बैठकीत अनेक महत्वाच्या मुद्यांवर आपण विचारांची देवाण घेवाण केली. दहशतवादाला आळा घालण्यासाठी प्रोत्साहन, सुधारित बहुपक्षीयता, हवामान बदल आणि आरआयसी अंतर्गत सहकार्य यांचा यात समावेश होता. राष्ट्राध्यक्ष पुतीन यांच्या आता मी महामहीम राष्ट्राध्यक्ष शी यांना विनंती करतो की त्यांनी आपले ओपनिंग रिमार्क मांडावेत. ( शी जिनपिंग यांच्या ओपनिंग रिमार्क नंतर ) धन्यवाद शी जिनपिंग. आता मी महामहीम राष्ट्राध्यक्ष पुतीन यांना त्यांचे ओपनिंग रिमार्क मांडण्याची विनंती करतो. (ओपनिंग रिमार्क नंतर ) धन्यवाद राष्ट्राध्यक्ष पुतीन.
सिंग यांना पंतप्रधान मोदीतर्फे वाढदिवसाच्या शुभेच्छा

पंतप्रधान नरेंद्र मोदी यांनी माजी पंतप्रधान डॉ. मनमोहन सिंग यांना वाढदिवसानिमित्त शुभेच्छा दिल्या आहेत. “आपले माजी पंतप्रधान डॉ. मनमोहन सिंग यांना वाढदिवसानिमित्त हार्दिक शुभेच्छा. चांगल्या आरोग्यासह त्यांना दीर्घायुष्य लाभो”, असे पंतप्रधानांनी म्हटले आहे.
बिलासपूर येथे  नवीन एम्स स्थापन करायला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने प्रधानमंत्री स्वास्थ सुरक्षा योजना अंतर्गत बिलासपूर येथे नवीन एम्स स्थापन करायला मंजुरी दिली आहे. या प्रकल्पाचा खर्च 1351 कोटी रुपये आहे. ठळक वैशिष्ट्य नवीन एम्स 18 महिन्यांच्या कालावधीत पूर्ण केले जाईल. बांधकाम पूर्व कालावधी 12 महिने, बांधकामाचा कालावधी 30 महिने आणि 6 महिन्याचा स्थैर्य कालावधी या संस्थेत 750 खाटाची क्षमता असलेले रुग्णालय आणि ट्राउमा सेंटर सुविधा असेल वर्षाला 100 एमबीबीएस विदयार्थ्यांना प्रवेश देणारे वैद्यकीय महाविद्यालय असेल. वर्षाला 60 बीएस्सी नर्सिंग विद्यार्थ्यांना प्रवेश देणारे नर्सिंग महाविद्यालय असेल. नवी दिल्लीतील एम्सच्या धर्तीवर निवासी संकुले आणि संलग्न सुविधा या रुग्णालयात 15 ऑपरेशन थिएटर्स सह 20 स्पेशालिटी आणि सुपर स्पेशालिटी विभाग असतील. पारंपरिक वैद्यकीय पध्दतीतील उपचार देणारे 30 खाटाचे आयुष विभागही असेल. परिणाम नवीन एम्सच्या स्थापनेमुळे जनतेला सुपरस्पेशालिटी आरोग्यसेवा पुरवणे तसेच या भागात मोठया प्रमाणात डॉक्टर्स आणि अन्य आरोग्य कर्मचारी उपलब्ध करून देण्याचा दुहेरी हेतू साध्य होईल.
रशियातील विविध प्रांतांच्या गवर्नर्ससोबत पंतप्रधान मोदी यांचा संवाद

रशियातील विविध प्रांतांच्या १६ गव्हर्नर्सशी पंतप्रधान नरेंद्र मोदी यांनी काल संवाद साधला. दोन्ही देशांचे द्विपक्षीय संबंध अधिक दृढ करण्यासाठी भारतातील राज्ये आणि रशियातील प्रांत यांची भूमिका अतिशय महत्वाची असल्याचा पुनरुच्चार पंतप्रधानांनी या भेटीत केला. गुजरातचे मुख्यमंत्री असतांना, २००१ साली रशियाच्या आस्त्राखान प्रांताला दिलेल्या भेटीच्या आठवणींना त्यांनी यावेळी उजाळा दिला. रशियातील प्रांत आणि भारतातील राज्यांमधल्या जनतेत सुसंवाद, सांस्कृतिक देवघेव आणि व्यापारी संबंध वाढवण्याची गरज आहे आणि त्यासाठीच्या संधी उपलब्ध आहेत, असे मत यावेळी विविध गव्हर्नरनी व्यक्त केले. आंतरसंवाद कार्यक्रमात सामील झालेले गव्हर्नर खालील प्रमाणे – अर्काहंगेल्सक ओब्लास्ट , अस्तरखान ओब्लास्ट, इर्कुटस्क प्रदेश, मॉस्को क्षेत्र, प्रिमोरी टेरिटरी, कल्मिकीया, रिपब्लिक ऑफ तातारस्तान, सेंट पीटर्सबर्ग, सखलिनस्वास्थ, स्वेर्दलोव्स्का, ओब्लास्ट, टॉस्लास्क ओब्लास्ट, तुवालियाब्लाब्स्क, उल्यानोव्स्क ओब्लास्ट, खाबरोव्स्की क्रै, चेल्याबिंस्क ओब्लास्ट आणि यरोस्लाव ओब्लास्ट.
इटलीमध्ये झालेल्या सार्वत्रिक निवडणुकीत फ्रेटेली डी इटालिया पक्षाच्या विजयाबद्दल पक्षाच्या जॉर्जिया मेलोनी यांचे पंतप्रधान मोदींकडून अभिनंदन

इटलीमध्ये झालेल्या सार्वत्रिक निवडणुकीत फ्रेटेली डी इटालिया पक्षाच्या विजयाबद्दल, पक्षाच्या जॉर्जिया मेलोनी यांचे पंतप्रधान नरेंद्र मोदी यांनी अभिनंदन केले आहे पंतप्रधानांनी ट्विट केले आहे की, "इटलीमध्ये झालेल्या सार्वत्रिक निवडणुकीत आपल्या पक्षाला विजय मिळवून दिल्याबद्दल @FratellidItalia यांचे अभिनंदन. दोन्ही देशांमधील संबंध मजबूत करण्यासाठी आम्ही एकत्र काम करण्यास उत्सुक आहोत."
01.07.2016 पासून केंद्र सरकारी कर्मचाऱ्यांसाठी महागाई भत्ता आणि निवृत्ती वेतनधारकांना महागाई दिलासा जारी करण्यास  केंद्रीय मंत्रिमंडळाची मंजूरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाच्या बैठकीत केंद्र सरकारी कर्मचाऱ्यांसाठी महागाई भत्ता आणि निवृत्ती वेतनधारकांना महागाई दिलासा जारी करण्यास मंजूरी देण्यात आली. 01.07.2016 पासून 2 टक्के वाढीसह हा लाभ दिला जाणार आहे. सातव्या वेतन आयोगाच्या शिफारशींनुसार स्विकृत आराखडयानुसार ही वाढ करण्यात आली आहे. या भत्तेवाढीमुळे केंद्र सरकारच्या तिजोरीवर प्रतिवर्षी‍ि5,622 कोटी रुपयांचा आर्थिक बोजा पडणार आहे तर 2016-17 या वर्षात 8 महिन्याच्या अवधीत 3,748 कोटी रुपयांचा आर्थिक बोजा पडणार आहे. केंद्र सरकारच्या सेवेतील 50.68 लाख कर्मचारी आणि 54.24 लाख निवृत्ती वेतनधारकांना या वाढीचा लाभ मिळणार आहे.
पर्यटन क्षेत्रात सहकार्य मजबूत करण्यासाठी भारत आणि किरजीस्तान यांच्यातील सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने पर्यटन क्षेत्रात सहकार्य मजबूत करण्यासाठी भारत सरकारचे पर्यटन मंत्रालय आणि किरजीस्तानचे सांस्कृतिक,माहिती आणि पर्यटन मंत्रालय यांच्यातील सामंजस्य करारावर स्वाक्षरी करायला मंजुरी दिली. या करारामुळॆ , दोन्ही देशांच्या आर्थिक विकासासाठी परस्परांच्या देशात पर्यटनाचा विकास आणि प्रोत्साहनासाठी रचनात्मक चर्चा होऊ शकेल. किरजीस्तानबरोबर या करारावर स्वाक्षरी केल्यानंतर या देशातून येणाऱ्या पर्यटकांच्या संख्येत वाढ होईल. सामंजस्य कराराची मुख्य उद्दिष्टे पुढीलप्रमाणे – १. पर्यटन क्षेत्रात द्विपक्षीय सहकार्य विस्तारणे २. पर्यटनाशी संबंधित माहितीचे आदान-प्रदान ३. हॉटेल आणि सहल आयोजकांसह पर्यटन हितधारकांमध्ये सहकार्याला प्रोत्साहन देणे ४. मनुष्यबळ विकासामध्ये सहकार्यासाठी आदान-प्रदान कार्यक्रम तयार करणे ५. पर्यटन आणि आदरातिथ्य क्षेत्रात गुंतवणूक ६. परस्परांच्या देशात प्रवास प्रदर्शने/जत्रा यात सहभागी होणे ७. सुरक्षित आणि शाश्वत पर्यटनाला प्रोत्साहन ()
सोनिया गांधी यांच्या आईच्या निधनाबद्दल पंतप्रधानांनी शोक व्यक्त केला

नवी दिल्‍ली, 31 ऑगस्‍ट 2022 पंतप्रधान नरेंद्र मोदी यांनी सोनिया गांधी यांच्या आई पाओला माइनो यांच्या निधनाबद्दल शोक व्यक्त केला आहे. पंतप्रधानांनी ट्विट केले: “सोनिया गांधी यांच्या आई पाओला माइनो यांच्या निधनाबद्दल शोक व्यक्त करतो. त्यांच्या आत्म्याला शांती लाभो. या दुःखाच्या प्रसंगी, संपूर्ण कुटुंबासोबत माझ्या संवेदना आहेत.”
मेघालयाच्या स्थापना दिनानिमित्त पंतप्रधानांच्या शुभेच्छा

पंतप्रधान नरेंद्र मोदी यांनी मेघालयाच्या नागरिकांना राज्याच्या स्थापना दिनानिमित्त शुभेच्छा दिल्या आहेत. “मेघालयाचे नागरिक दयाळू स्वभावाचे म्हणून ओळखले जातात. खेळ, संगीत, निसर्ग संवर्धन याबाबत त्यांच्याकडून शिकण्यासारखे बरेच काही आहे. आगामी काळात मेघालयाच्या विकासासाठी सदिच्छा व्यक्त करतो;” असे ट्विट पंतप्रधानांनी केले आहे.
मालदीवच्या ‘पीपल्स मजलिस’चे सभापती मोहम्मद नशीद यांची पंतप्रधानांनी घेतली भेट

राज्यसभेचे अध्यक्ष आणि लोकसभेचे सभापती यांच्या संयुक्त निमंत्रणावरून मालदीवच्या ‘पिपल्स मजलिस’चे सभापती मोहम्मद नशीद यांनी आज नवी दिल्ली येथे पंतप्रधान नरेंद्र मोदी यांची भेट घेतली. नशिद यांचे स्वागत करताना पंतप्रधानांनी नमूद केले की दोन्ही संसदेमधील संबंध भारत-मालदीव संबंधांचा एक महत्त्वाचा घटक आहे; या भेटीमुळे दोन्ही बाजूंमधील मैत्री दृढ होण्यास मदत होईल, असा विश्वासही त्यांनी व्यक्त केला. यावर्षी जूनमध्ये माले येथे झालेल्या आपल्या भेटीची पंतप्रधानांनी आठवण करून दिली; या दौऱ्यात त्यांनी पिपल्स मजलीसला संबोधितही केले होते. त्यावेळी पंतप्रधानांनी मालदीवमधील लोकशाही समृद्ध आणि मजबूत करण्यासाठी सभापती नशीद यांच्या नेतृत्त्वाचे मालदीवच्या जनतेसमोर कौतुक केले होते. स्थिर, समृद्ध आणि शांततापूर्ण मालदीवसाठी, मालदीव सरकारबरोबर घनिष्ठपणे काम करणे सुरू ठेवण्याच्या भारताच्या कटिबद्धतेचे पंतप्रधानांनी पुनरुच्चार केला. गेल्या वर्षी मालदीवमध्ये नवीन सरकार स्थापन झाल्यापासून भारत-मालदीवच्या मजबूत संबंधासाठी पंतप्रधानांकडून सतत दिलेल्या पाठिंब्याबद्दल सभापती नशिद यांनी त्यांचे आभार मानले. मालदीवच्या लोक-कल्याणासाठी राबविण्यात आलेल्या विकास सहकार्याच्या पुढाकारांबद्दल त्यांनी पंतप्रधानांचे आभार मानले. त्यांनी मालदीव सरकारच्या ‘इंडिया फर्स्ट’ धोरणाला पाठिंबा दर्शविला आणि संसदीय प्रतिनिधीमंडळाच्या भेटीमुळे दोन्ही देशांमधील बंधुभाव आणि मैत्रीपूर्ण संबंध आणखी दृढ होण्यास मदत होईल, अशी ग्वाही त्यांनी दिली.
पंतप्रधान नरेंद्र मोदी आणि इथियोपियाचे पंतप्रधान डॉ अबे अहमद अली यांच्यात दूरध्वनीवरुन चर्चा

पंतप्रधान नरेंद्र मोदी यांनी आज इथियोपियाचे पंतप्रधान डॉ. अबे अहमद अली यांच्याशी दूरध्वनीवरुन संवाद साधला. भारत आणि इथियोपिया दरम्यान असलेल्या दृढ संबंधांना आणि दोन्ही देशांमधल्या उत्तम विकासाच्या भागीदारीला पंतप्रधान मोदी यांनी उजाळा दिला. कोविड-19 मुळे उद्भवलेल्या देशांतर्गत, प्रादेशिक आणि जागतिक आव्हानांविषयी दोन्ही नेत्यांनी यावेळी चर्चा केली. या आरोग्याच्या संकटसमयी, एकमेकांसोबत उभे राहण्याचा विश्वासदोघांनीही व्यक्त केला. आवश्यक औषधांचा पुरवठा आणि इथियोपियाच्या अर्थव्यवस्थेवर या आरोग्य समस्येमुळे झालेला प्रभाव कमी करण्यासाठी भारताकडून पूर्ण सहकार्य मिळेल, अशी हमी पंतप्रधान मोदी यांनी यावेळी दिली. कोविड-19 च्या या लढाईत, या महामारीवर मात करण्यात इथियोपिया यशस्वी होईल, अशा शुभेच्छा पंतप्रधान मोदी यांनी डॉ अली यांना देशवासियांच्या वतीने दिल्या.
अतिरिक्त सचिव आणि सह सचिवांसमवेत  पंतप्रधानांचा चौथा संवाद

केंद्र सरकारच्या सेवेत असलेल्या,अतिरिक्त सचिव आणि सह सचिवांच्या सुमारे 80 जणांच्या गटाबरोबर पंतप्रधान नरेंद्र मोदी यांनी बुधवारी संवाद साधला. पंतप्रधान अशा प्रकारचे पाच संवाद साधणार असून त्यातला हा चौथा संवाद आहे. प्रशासनात नाविन्य पूर्ण उपक्रम आणि सांघिक भावना,आरोग्य शिक्षण,कृषी,जल संसाधने, ई प्रशासन,कर प्रशासन, वस्तू आणि सेवा कर,व्यापारासाठी सुलभता,तक्रारींचे निवारण आणि बाल हक्क याविषयी या अधिकाऱ्यांनी आपले अनुभव विशद केले. प्रशासन प्रक्रियेत अधिक सुधारणा करण्याच्या दृष्टीने काम करण्याचे आवाहन, पंतप्रधानांनी या अधिकाऱ्यांना केले.सांघिक भावना वाढण्यासाठी,मानवी दृष्टिकोनाची आवश्यकता असून त्यामुळे उत्तम सामूहिक परिणाम साध्य होऊ शकतो असे पंतप्रधान म्हणाले. भारताकडे पाहण्याचा जगाचा दृष्टिकोन आपल्याला अनुकूल असाच आहे याकडे लक्ष वेधत 2022 पर्यंत नव भारताची निर्मिती करण्याचे स्पष्ट उद्दिष्ट डोळ्यासमोर ठेवून अधिकाऱ्यांनी काम करावे असे आवाहन पंतप्रधानांनी केले.
भारत आणि मोरोक्को आरोग्य क्षेत्रात सहकार्य करणार

आरोग्य क्षेत्रात सहकार्य करण्याचा करार भारत आणि मोरोक्को यांच्या दरम्यान झाला असून, त्याला पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत मान्यता देण्यात आली. या उभय देशात पुढील क्षेत्रात सहकार्य करण्यात येणार आहे. संसर्गजन्य नसलेले रोग, त्यामध्ये बालकांना होणारे ह़दयाचे आजार आणि कर्करोग यांचाही समावेश आहे. औषध नियामक आणि औषधांचा दर्जा नियंत्रण. संसर्गजन्य आजार. मातृत्व, बालके आणि नवजात अर्भकांचे आरोग्य. रूग्णालयांचा दर्जा सुधारण्यासाठी, चांगल्या गोष्टींची देवाण-घेवाण. आरोग्य सेवा आणि रुग्णालयांच्या प्रशासन आणि व्यवस्थापनासाठी प्रशिक्षण देणे. उभय देशांच्या संमतीने आरोग्य विषयक इतर क्षेत्रात सहकार्य करणे. या सामंजस्य कराराची अंमलबजावणी करण्यासाठी कार्यकारी दल स्थापण्यात येणार आहे.
आधुनिक दुकाने आणि आस्थापना विधेयक 2016 केंद्रीय मंत्रिमंडळाच्या विचाराधीन

पंतप्रधान नरेंद्र मोदी यांच्या अध्यक्षतेखाली स्थापन झालेल्या केंद्रीय मंत्रिमंडळाने आज मॉडेल शॉप्स आणि इस्टाब्लिशमेंट बिल 2016 अर्थात आधुनिक दुकाने आणि आस्थापना विधेयक 2016 (रोजगार नियमन आणि सेवास्थिती) वर विचार करून राज्य आणि केंद्रशासित प्रदेशांच्या आवश्यक बदलांसाठी पाठवण्यात आले आहे. राज्य आणि केंद्रशासित प्रदेशांना हे विधेयक त्यांच्या आवश्यकतेनुसार सुधारणा करुन किंवा जसेच्या तसे घेण्याचा अधिकार प्रदान केला आहे. संबंधित तज्ज्ञ, मान्यवर, शैक्षणिक क्षेत्रातील दिग्गज व सामाजिक कार्यकर्ते यांच्याशी सविस्तर चर्चा केल्यानंतर या विधेयकाला अंतिम स्वरुप देण्यात येईल. विधेयकातील महत्त्वाची वैशिष्ट्य खालीलप्रमाणे :- 1) निर्मिती एककांशिवाय ज्या आस्थापनांच्या कर्मचाऱ्यांची संख्या केवळ 10 किंवा त्यापेक्षा जास्त राहिल असे. 2) वर्षातील 365 दिवसांसाठी आस्थापना उघडणे आणि बंद करण्याचे अधिकार या विधेयकामुळे दिले जाणार 3) महिलांना कामाच्या ठिकाणी रात्रपाळी करता येईल परंतु यासाठी विश्रांती कक्ष, स्वच्छता गृह, वाहतूक यांची सुविधा असणे आवश्यक आहे. 4) नियुक्ती, प्रशिक्षण, स्थानांतरण आणि बढती यामध्ये कुठलाही लिंग भेद नको. 5) याव्यतिरिक्त कौशल्याधारित कर्मचाऱ्यांसाठी दररोज 9 तास आठवड्याचे 48 तास याव्यतिरिक्त 125 तास जास्तीत जादा काम, यामधून शिथिलता देण्यात आली आहे. या आधुनिक विधेयकामुळे कायदेविषयक तरतुदींमध्ये समानता येईल यामुळे सर्व राज्यांना हे विधेयक आत्मसात करणे सोयीचे होईल.
पंतप्रधानांनी घेतली जागतिक मुष्टीयुध्द स्पर्धेतील विजयी महिला मुष्टीयोध्द्‌यांची भेट

नवी दिल्ली, 1 जून 2022 पंतप्रधान नरेंद्र मोदी यांनी आज जागतिक मुष्टीयुध्द स्पर्धेतील विजयी मुष्टीयोध्दा महिला निखत जरीन, मनीषा मौन आणि परवीन हुडा यांची भेट घेतली. आपल्या ट्विटरसंदेशात पंतप्रधान म्हणाले: "महिला जागतिक बॉक्सिंग चॅम्पियनशिपमध्ये भारताला विजय मिळवून देणाऱ्या मुष्टीयोध्दा निखत जरीन, मनीषा मौन आणि परवीन हुडा यांना भेटून मला आनंद झाला. आम्ही त्यांच्या खेळाबद्दलची आवडीचे आणि त्यापलीकडील जीवन प्रवासाविषयी संभाषण केले आहे. त्यांच्या भविष्यातील विजयासाठी शुभेच्छा."
पंतप्रधान नवी दिल्लीतील आपल्या निवासस्थानी शीख शिष्टमंडळाची घेणार भेट

नवी दिल्‍ली, 29 एप्रिल 2022 पंतप्रधान नरेंद्र मोदी नवी दिल्लीतील आपल्या निवासस्थानी शीख शिष्टमंडळाची भेट घेणार आहेत. पंतप्रधान आज संध्याकाळी 5.30 वाजता उपस्थितांना संबोधितही करतील. आपल्या ट्विटरसंदेशात पंतप्रधान म्हणाले; "आज संध्याकाळी, मी माझ्या निवासस्थानी शीख शिष्टमंडळाची भेट घेणार आहे. या शिष्टमंडळात समाजातल्या विविध वर्गातील लोकांचा समावेश आहे. मी 5:30 च्या सुमारास उपस्थितांना संबोधितही करणार आहे. अवश्य पहा…"
दुहेरी कर आकारणी टाळणे आणि वित्तिय चुकवेगिरी प्रतिबंधासाठी भारत-सायप्रस यांच्यातील कराराला आणि राजशिष्टाचाराला  केंद्रीय मंत्रिमंडळाची मंजूरी

दुहेरी कर आकारणी टाळण्यासाठी आणि वित्तिय चुकवेगिरी प्रतिबंधासाठी भारत आणि सायप्रस यांच्यातील कराराला आणि राजशिष्टाचाराला पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने आज मंजूरी दिली. उत्पन्नावरील करासंदर्भातील दुहेरी कर आकारणी आणि वित्तीय चुकवेगिरी प्रतिबंधाच्या दृष्टीने हे पाऊल महत्त्वाचे मानले जात आहे. मॉरिशिअस सोबत दुहेरी कर आकारणी टाळण्यासंदर्भात नुकताच एक करार करण्यात आला. त्या धर्तीवर भारत आणि सायप्रस यांच्यातील संबंधित कराराला केंद्रीय मंत्रिमंडळाने मंजूरी दिली आहे. सिंगापूर सोबतच्या करारातील अशाच प्रकारचे बदल करण्याबाबत वाटाघाटी सुरु आहेत.
बालकांविरुद्घ लैंगिक गुन्ह्यांसाठी कठोर शिक्षा

लैंगिक अत्याचारांपासून बालकांचे संरक्षण करण्याचा ऐतिहासिक निर्णय घेत पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने लैंगिक अत्याचारांपासून बालकांचे संरक्षण (पॉक्सो) कायदा 2012 मध्ये दुरुस्ती करायला मंजुरी दिली आहे. बालकांविरोधात लैंगिक अत्याचारांसाठी जन्मठेप किंवा त्यापेक्षा अधिक कठोर शिक्षेची तरतूद यात आहे. मुलांच्या अश्लील छायाचित्रणाला आळा घालण्यासाठी दंड आकारण्याची आणि तुरुंगवासाची तरतूद या दुरुस्तीमध्ये आहे. प्रभाव कायद्यातील कठोर तरतुदींमुळे बालकांविरुद्ध लैंगिक अत्याचारात घर होईल अशी शक्यता आहे. नैराश्याच्या काळात पीडित मुलांचे हित जपणे आणि त्यांची सुरक्षा आणि सन्मान राखणे हा याचा उद्देश आहे. बालकांविरुद्ध अत्याचार आणि त्याबाबत शिक्षेसंदर्भात स्पष्टता राखणे हा या दुरुस्तीचा उद्देश आहे. पार्श्वभूमी मुलांचे हित आणि कल्याण जपण्यासाठी लैंगिक अत्याचार, शोषण आणि अश्लील चित्रणापासून त्यांचे रक्षण करण्यासाठी पॉक्सो कायदा 2012 आणण्यात आला. 18 वर्षाखालील मुला/मुलींचे हित जपणे तसेच त्यांचा शारीरिक, भावनिक, बौद्धिक आणि सामाजिक विकास या कायद्याअंतर्गत सुनिश्चित केला जातो.
पंडित मदनमोहन मालवीय यांच्या जयंतीनिमित्त पंतप्रधानांकडून आदरांजली

पंडित मदनमोहन मालवीय यांच्या जयंतीनिमित्त पंतप्रधान नरेंद्र मोदी यांनी त्यांना आदरांजली वाहिली आहे. ”महामना यांच्या जयंतीनिमित्त त्यांना आदरांजली. आपला स्वातंत्र्यलढा आणि शिक्षण क्षेत्रात त्यांनी दिलेले योगदान अविस्मरणीय आहे” असे पंतप्रधानांनी म्हटले आहे.
पंतप्रधान 750 मेगावॉटचा रीवा सौर प्रकल्प देशाला समर्पित करणार

रीवा प्रकल्पामुळे दरवर्षीच्या कार्बनडाय ऑक्साइडच्या तुलनेत या प्रकल्पामुळे सुमारे 15 लाख टन कार्बन उत्सर्जन कमी होईल 2022 पर्यंत स्थापित नूतनीकरणक्षम ऊर्जा क्षमतेचे 175 गेगावॉटचे लक्ष्य मिळविण्याच्या भारताच्या प्रतिबद्धतेचे प्रकल्प हे एक उदाहरण पंतप्रधान नरेंद्र मोदी 10 जुलै 2020 रोजी मध्य प्रदेशातील रीवा येथे 750 मेगावॉट क्षमतेचा सौर प्रकल्प देशाला समर्पित करणार आहेत. या प्रकल्पात सौरऊर्जैच्या (एकूण क्षेत्र 1500 हेक्टर) अंतर्गत असलेल्या 500 हेक्टर भूखंडावर प्रत्येकी 250 मेगावॉट क्षमतेच्या तीन सौर उत्पादक युनिट्सचा समावेश आहे. मध्यप्रदेश ऊर्जा विकास निगम लिमिटेड (एमपीयूव्हीएन) आणि संयुक्त सार्वजनिक क्षेत्रातील उपक्रम, भारतीय सौर ऊर्जा निगम लिमिटेडच्या (एसईसीआय) संयुक्त उद्यम कंपनी रीवा अल्ट्रा मेगा सौर लिमिटेड (आरयूएमएसएल) यांनी सौर उद्यान विकसित केले आहे. उद्यानाच्या विकासासाठी आरयूएमएसएलला केंद्रिय आर्थिक सहाय्य म्हणून 139 कोटी रुपये पुरविण्यात आले आहेत. उद्यानाचा विकास झाल्यानंतर, सौर उद्यानात प्रत्येकी 250 मेगावॉटच्या तीन सौर उत्पादक युनिट्स विकसित करण्यासाठी रिव्हर्स ऑक्शद्वारे महिंद्रा रिन्युएबल्स प्रायव्हेट लिमिटेड, एसीएमई जयपूर सोलर पॉवर प्रायवेट लिमिटेड, आणि अरिनसन क्लीन एनर्जी प्रायव्हेट लिमिटेड यांची आरयूएमएसएलने निवड केली आहे. केंद्र आणि राज्यसरकार यांच्यात समन्वय साधल्यास मिळाणाऱ्या उत्तम निकालांचे एक उदाहरण म्हणजे रीवा सौरप्रकल्प हे आहे. रीवा सौर प्रकल्प हा ग्रीड पॅरिटी बॅरिअर तोडणारा देशातील पहिला सौर प्रकल्प आहे. अन्य सौरऊर्जा प्रकल्पांच्या तुलनेत 2017 च्या सुरवातीस 4.50 युनिट दराच्या तुलनेत रीवा प्रकल्पाने ऐतिहासिक दाखले दिले आहेत – ज्याप्रमाणे पहिल्या वर्षीचा दर रुपये 2.97 प्रति युनिट ज्यामध्ये पुढील 15 वर्षांसाठी वार्षित वाढ रुपये 0.05 प्रति युनिट प्रमाणे तर 25 वर्षांसाठी सरासरी रुपये 3.30 प्रति युनिट नियोजित केला आहे. दरवर्षीच्या कार्बनडाय ऑक्साइडच्या तुलनेत या प्रकल्पामुळे सुमारे 15 लाख टन कार्बन उत्सर्जन कमी होईल. रीवा प्रोजेक्टला त्याच्या मजबूत प्रकल्प रचना आणि नवकल्पनांबाबत भारत आणि परदेशात मान्यता देण्यात आली आहे. ऊर्जा विकासकांना होणारी जोखीम कमी करण्यासाठीच्या देय सुरक्षा यंत्रणेची शिफारस एमएनआरईईने इतर राज्यांकरिता मॉडेल म्हणून केली आहे. याला नाविन्य आणि उत्कृष्टतेसाठी वर्ल्ड बँक समूहाचा प्रेसिडेंट पुरस्कारही मिळाला आहे आणि पंतप्रधानांच्या “इनोव्हेशन ऑफ बुक : न्यू बिगिनिंग्ज“ मध्ये त्यांचा समावेश होता. राज्याबाहेरील संस्थात्मक ग्राहकांना पुरवठा करणारा प्रकल्प हा पहिला अक्षय ऊर्जा प्रकल्प आहे, तो म्हणजे दिल्ली मेट्रो, ज्याला प्रकल्पाकडून 24 टक्के ऊर्जा मिळेल, उर्वरित 76 टक्के मध्यप्रदेशच्या डीआयएससीओएम ला पुरविली जाते. सन 2022 पर्यंत 175 गेगावॉट क्षमतेची नूतनीकरणक्षम ऊर्जा क्षमतेचे लक्ष्य गाठण्याचे भारताच्या प्रतिबद्धतेचे उदाहरण रीवा प्रकल्प देतो, ज्यात 100 गेगावॉट सौर क्षमता आहे.
झाबुआ येथील सिलेंडर स्फोटात मृत्यूमुखी पडलेल्या लोकांप्रती पंतप्रधानांकडून शोक व्यक्त

झाबुआ येथे सिलेंडर स्फोट होऊन झालेल्‍या जीवितहानीबद्दल पंतप्रधान नरेन्द्र मोदी यांनी शोक व्यक्त केला आहे. “झाबुआ येथील सिलेंडर स्फोटामुळे झालेल्या जीवित हानीचे वृत्त ऐकून अत्यंत दु:ख झाले आहे. या दुर्घटनेतील मृतांच्या नातेवाईकांच्या दु:खात आपण सहभागी आहोत. तसेच या दुर्घटनेतील जखमींच्या प्रकृतीत लवकर सुधारणा व्हावी अशी मी आशा करतो. मध्यप्रदेश सरकार या परिस्थितीवर बारकाईने लक्ष ठेवून आहे”, असे पंतप्रधानांनी म्हटले आहे.
भू-सीमा पार करण्यासंबंधी भारत आणि म्यानमार यांच्यातील कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भू-सीमा पार करण्यासंबंधी भारत आणि म्यानमार यांच्यातील कराराला मंजुरी दिली आहे. या करारामुळे दोन्ही देशातील सीमावर्ती भागात राहणाऱ्या लोकांच्या मुक्त संचाराशी संबंधित विद्यमान अधिकारांचे नियमन आणि त्यांच्यात सामंजस्य निर्माण होण्यास मदत होईल. वैध पारपत्र आणि व्हिजाच्या आधारे लोकांना प्रवास करता येईल आणि उभय देशांदरम्यान आर्थिक आणि सामाजिक संबंध दृढ होतील. या करारांतर्गत भारत-म्यानमार सीमेवरील लोकांच्या येण्याजाण्याची योग्य व्यवस्था करण्यात आली आहे. यामुळे भारताच्या ईशान्येकडील राज्यातील लोक आणि म्यानमारच्या जनतेंदरम्यान संपर्क सुनिश्चित करण्यात आणि परस्पर संबंध वाढवण्यास मदत मिळेल. या करारामुळे ईशान्य भारताच्या अर्थव्यवस्थेला नवीन गती मिळेल आणि भारताला म्यांमारसह आपल्या भौगोलिक संबंधांचा लाभ उठवण्यात मदत मिळेल. यामुळे परस्पर व्यापार वाढेल आणि उभय देशांमधील जनतेंदरम्यान संबंध मजबूत होतील. या करारामुळे सीमावर्ती भागात राहणाऱ्या आदिवासी समाजातील लोकांच्या मुक्त संचाराच्या अधिकारांचे रक्षण होईल.,
नानाजी देशमुख यांच्या जयंतीनिमित्त पंतप्रधानांकडून आदरांजली

ज्येष्ठ सामाजिक कार्यकर्ते नानाजी देशमुख यांच्या जयंतीनिमित्त पंतप्रधान नरेंद्र मोदी यांनी त्यांना आदरांजली वाहिली. नानाजी देशमुख यांच्या जयंतीनिमित्त मी आदरपूर्वक स्मरण करतो ग्राम विकासात आणि वंचितांसाठी त्यांनी केलेले सामाजिक कार्य कायमच आमच्यासाठी प्रेरणादायी आहे, असे पंतप्रधान म्हणाले.
पंतप्रधानांनी  संयुक्त राष्ट्र प्रशिक्षण आणि संशोधन संस्था (UNITAR) चे आभार मानले.

असंसर्गजन्य रोगांमुळे होणारे अकाली मृत्यू कमी करण्यासाठी भारताने केलेल्या उल्लेखनीय प्रगतीबाबत संयुक्त राष्ट्र प्रशिक्षण आणि संशोधन संस्थेने केलेल्या प्रशंसेबद्दल ,पंतप्रधान श्री. नरेंद्र मोदी यांनी संयुक्त राष्ट्र प्रशिक्षण आणि संशोधन संस्था (युएनआयटीएआर) चे आभार मानले आहेत. एका ट्विटमध्ये पंतप्रधान म्हणाले की, ''असंसर्गजन्य रोग रोखण्यासाठी आणि पुढे निरोगी राहण्यासाठी केल्या जात असलेल्या प्रयत्नांमध्ये भारत आघाडीवर आहे. संयुक्त राष्ट्र प्रशिक्षण आणि संशोधन संस्थेने व्यक्त केलेल्या या प्रशंसेसाठी आभार . आपण सर्वांनी एकत्रितपणे , ही पृथ्वी निरोगी बनवूया ''
लसीकरण करून घेतल्याबाबद्दल 15-18 वयोगटातील किशोरांचे पंतप्रधानांनी केले अभिनंदन

पंतप्रधान नरेंद्र मोदी यांनी आज लसीकरण केलेल्या 15 ते 18 वयोगटातील युवा भारतीयांचे अभिनंदन केले आहे. या वयोगटातील व्यक्तींना लस मिळण्यास आजपासून सुरुवात झाली. त्यांच्या पालकांचेही पंतप्रधानांनी अभिनंदन केले . पंतप्रधानांनी ट्विट केले: आपल्या युवा वर्गाचे कोविड-19 पासून संरक्षण करण्यासाठी आज आम्ही एक महत्त्वाचे पाऊल उचलले आहे.लसीकरण करून घेतलेल्या 15-18 वयोगटातील माझ्या सर्व तरुण मित्रांचे अभिनंदन. त्यांच्या पालकांचेही अभिनंदन.येत्या काही दिवसांत अधिकाधिक तरुणांनी लसीकरण करून घेण्याचे मी आवाहन करेन !”
पंतप्रधानांच्या उपस्थितीत उत्तर प्रदेशातल्या विविध प्रकल्पांचे भूमीपूजन

उत्तर प्रदेशातल्या 81 प्रकल्पांचे भूमीपूजन पंतप्रधान नरेंद्र मोदी यांच्या उपस्थितीत आज लखनौ इथे झाले. 60000 कोटी रुपयांपेक्षा जास्त गुंतवणुकीचे हे प्रकल्प आहेत. राज्यात औद्योगिकीकरणाला चालना देण्यासाठी आणि गुंतवणुकीला प्रोत्साहन देण्यासाठी फेब्रुवारी 2018 मधे आयोजित करण्यात आलेल्या उत्तर प्रदेश गुंतवणूकदार परिषदेनंतरच्या काही महिन्यातच या प्रकल्पांना मूर्त स्वरुप मिळण्यासाठी चालना प्राप्त झाली. देशाच्या काही भागात झालेल्या अतीवृष्टीमुळे निर्माण झालेल्या परिस्थितीवर केंद्र सरकार लक्ष ठेऊन असून, बाधितांना मदत पुरवण्यासाठी राज्य सरकारांसमवेत काम करत आहे. जनतेच्या जीवनातल्या अडचणी दूर करुन त्यांचे जीवनमान उंचावण्याचे सरकारचे उद्दीष्ट आहे. आजचा हा मेळावा म्हणजे उत्तर प्रदेशचा कायापालट घडविण्याच्या प्रयत्नांचा भाग आहे. प्रस्तावापासून भूमीपूजनापर्यंत ज्या गतीने या प्रकल्पांचा पाच महिन्यात प्रवास झाला आहे. तो प्रशंसनीय आहे, असे पंतप्रधान म्हणाले. या कामगिरीबद्दल त्यांनी राज्य सरकारचे अभिनंदन केले. हे प्रकल्प राज्याच्या केवळ विशिष्ट भागापुरते मर्यादित राहिले नाहीत तर त्यामधे विकासाचा समतोल राखण्यात आला आहे. राज्य शासनातल्या नव्या कार्यसंस्कृतीची त्यांनी प्रशंसा केली. गुंतवणुकीसंदर्भात बदललेल्या चित्रामुळे राज्यात रोजगाराच्या संधी व्यापार, उत्तम रस्ते, पुरेसा वीज पुरवठा यासह उज्वल भविष्याच्या संधी निर्माण झाल्या आहेत. हे प्रकल्प रोजगाराच्या नव्या संधी निर्माण करणार असून, समाजाच्या विविध घटकांना याचा लाभ होणार असल्याचे पंतप्रधान म्हणाले. डिजिटल इंडिया, मेक इन इंडिया या सारख्या उपक्रमांना, या प्रकल्पामुळे मोठी चालना मिळणार असल्याचे ते म्हणाले. ग्रामीण भागातल्या तीन लाख सामाईक सेवा केंद्रामुळे, जनतेला प्रभावी आणि पारदर्शी सेवा मिळून ग्रामीण भागातल्या जनतेच्या जीवनात परिवर्तन घडत आहे. तोडगा काढण्यावर आणि समन्वयावर केंद्र सरकारचा भर आहे. भारत हा जगातला मोबाईल फोनची निर्मिती करणारा दुसरा मोठा देश ठरला असला, या उत्पादन क्रांतीमधे उत्तर प्रदेश अग्रस्थानी आहे. पायाभूत प्रकल्प पूर्ण झाल्यानंतर, भारतात व्यापार करणे अधिक सुलभ होणार असून, वाहतूक खर्चातही कपात होईल, उद्योजकांनी आणि व्यापाऱ्यांनी डिजिटल व्यवहारांना प्राधान्य द्यावे. देशातल्या विद्युतीकरणासाठी सरकारने उचललेल्या पावलांविषयी त्यांनी माहिती दिली. देश, पारंपरिक उर्जेकडून हरित उर्जेकडे वाटचाल करत असून, उत्तर प्रदेश हे सौर ऊर्जेचे केंद्र ठरेल. देशाच्या ऊर्जा क्षेत्रातली तूट 2013-14 मधल्या 4.2 टक्क्यावरुन कमी होऊन ती आता एक टक्क्यापेक्षाही कमी झाली आहे. नव भारताचा पथदर्शी आराखडा म्हणजे जन भागिदारीतून जनतेच्या आशा-आकांक्षाची पूर्तता असल्याचे पंतप्रधान म्हणाले.
श्री गुरुनानक देव जी यांच्या  550 व्या प्रकाश पर्वानिमित्त पंतप्रधानांच्या देशवासियांना शुभेच्छा

श्री गुरुनानक देव जी यांच्या 550 व्या प्रकाश पर्वानिमित्त पंतप्रधानांनी देशवासियांना शुभेच्छा दिल्या आहेत. पंतप्रधान म्हणाले, ” न्याय्य , सर्वसमावेशक शांतीपूर्ण समाजाचे श्री गुरुनानक देव जी यांचे स्वप्न पूर्ण करण्यासाठी स्वतःला समर्पित करण्याचा हा दिवस आहे. “